Operaatio Plura

Helmikuun 6. päivä 2014 Norjan Plurdalenissa tapahtuu sukellusonnettomuus vedenalaisessa luolassa 130 metrin syvyydessä. Kaksi sukeltajista menehtyy ja kolme selviytyy hengissä kuin ihmeen kaupalla.

Virallinen operaatio menehtyneiden sukeltajien pois noutamiseksi keskeytetään luolan vaikeista olosuhteista johtuen, ja Norjan poliisi kieltää luolastossa sukeltamisen todettuaan sen liian vaaralliseksi. Kolme onnettomuudesta selvinnyttä sukeltajaa, Patrik, Kai ja Vesa, kokoavat Samin avustuksella oman nostoryhmänsä, sillä he ovat päättäneet tuoda ystävänsä kotiin. Laiton nosto-operaatio päätetään pitää viranomaisilta tarkoin salassa.

Ryhmä koostuu 14 suomalaisesta sekä 11 norjalaisesta jäsenestä, joilla jokaisella on oma määrätty tehtävänsä nosto-operaatiossa. Ryhmän suomalaisjäsenet kootaan eri puolilta Suomea ja suurin osa heistä on luolaan jääneiden sukeltajien ystäviä. Välttääkseen operaation paljastumisen, he päättävät matkustaa eri aikoina yli 1000 kilometrin matkan Suomesta Norjaan.